ไขข้อข้องใจภาษีที่ดินและสิ่งปลูกสร้าง (2)
ในการตอบเพื่อไขข้อข้องใจเกี่ยวกับร่าง พ.ร.บ.ภาษีที่ดินและสิ่งปลูกสร้าง ตอนที่ 1 สำนักงานเศรษฐกิจการคลัง
11 มี.ค. 2558

โดย...สำนักงานเศรษฐกิจการคลัง
ในการตอบเพื่อไขข้อข้องใจเกี่ยวกับร่าง พ.ร.บ.ภาษีที่ดินและสิ่งปลูกสร้าง ตอนที่ 1 สำนักงานเศรษฐกิจการคลัง ได้ตอบปัญหาที่ประชาชนควรรู้เกี่ยวกับกฎหมายฉบับนี้ใน 2 ประเด็น ประกอบด้วย 1.ทำไมจึงต้องจัดเก็บภาษีที่ดินและสิ่งปลูกสร้าง ทั้งที่ปัจจุบันมีการจัดเก็บภาษีที่ดินและสิ่งปลูกสร้างในรูปภาษีบำรุงท้องที่และภาษีโรงเรือนและที่ดินอยู่แล้ว และ 2. ประโยชน์ที่จะได้รับจากการจัดเก็บภาษีที่ดินและสิ่งปลูกสร้าง
วันนี้จึงขอนำเสนอประเด็นต่อมา คือ
3.การจัดเก็บภาษีที่ดินและสิ่งปลูกสร้างเป็นการลงโทษคนจน ผู้มีบ้านอยู่อาศัยหรือที่ดิน เกษตรกรรมและเอื้อประโยชน์ให้กับธุรกิจภาคเอกชน ใช่หรือไม่
ตอบ ภาษีที่ดินและสิ่งปลูกสร้างจะมีการยกเว้นการจัดเก็บภาษีจากคนจนหรือผู้มีรายได้น้อย และเกษตรกรที่เป็นเจ้าของที่ดินและสิ่งปลูกสร้างหรือที่ดินทำกินที่มีมูลค่าไม่ถึงเกณฑ์ที่กำหนดในพระราชกฤษฎีกา
นอกจากนี้ อัตราภาษีที่จัดเก็บจากธุรกิจจะสูงกว่าอัตราที่จัดเก็บจากการใช้ที่ดินเพื่อการอยู่อาศัย และที่ดินเพื่อการทำเกษตรกรรม
4.ผู้เสียภาษีที่มีที่ดินเพื่ออยู่อาศัยเอง จะต้องมีการแบกภาระภาษีที่ดินและสิ่งปลูกสร้างไว้มากที่สุด ใช่หรือไม่
ตอบ ผู้เสียภาษีที่มีที่ดินเพื่ออยู่อาศัยเอง ไม่ได้เป็นผู้แบกภาระภาษีที่ดินและสิ่งปลูกสร้างมากที่สุด เนื่องจากการจัดเก็บภาษีที่ดินและสิ่งปลูกสร้างยึดตามหลักความสามารถในการเสียภาษีของเจ้าของ ซึ่งเจ้าของที่ดินว่างเปล่าเพื่อการเก็งกำไรจะเก็บภาษีในอัตราสูงกว่าที่ดินประเภทอื่น
รองลงมาคือ เจ้าของที่ดินและสิ่งปลูกสร้างเพื่อการพาณิชย์ และเจ้าของที่ดินและสิ่งปลูกสร้างที่ใช้เพื่ออยู่อาศัยและเพื่อการกสิกรรม ซึ่งจะถูกเก็บภาษีในอัตราลดหลั่นกันไป
5.รัฐบาลมีนโยบายที่จะจัดเก็บภาษีที่ดินและสิ่งปลูกสร้าง สาเหตุเนื่องจากรัฐบาลมีรายได้จากการจัดเก็บภาษีประเภทอื่นไม่เพียงพอ ใช่หรือไม่
ตอบ รายได้จากการจัดเก็บภาษีที่ดินและสิ่งปลูกสร้างทั้งหมดในเขตท้องถิ่นใด เป็นรายได้ขององค์กรปกครองส่วนท้องถิ่นนั้น ซึ่งจะนำไปให้เพื่อพัฒนาท้องถิ่นนั้นๆ ต่อไปโดยไม่ต้องนำส่งรัฐบาล 
6.การจัดเก็บภาษีที่ดินและสิ่งปลูกสร้างจะทำให้เกิดความซ้ำซ้อนกับการจัดเก็บภาษีโรงเรือน และที่ดิน และภาษีบำรุงท้องที่ ที่จัดเก็บอยู่ในปัจจุบันหรือไม่
ตอบ เมื่อมีการจัดเก็บภาษีที่ดินและสิ่งปลูกสร้าง จะยกเลิกการจัดเก็บภาษีโรงเรือนและที่ดิน และภาษีบำรุงท้องที่ จึงไม่เป็นการจัดเก็บภาษีซ้ำซ้อน
7.กฎหมายภาษีที่ดินฯ ได้ให้ความหมายของที่ดินและสิ่งปลูกสร้างไว้อย่างไร
ตอบ “ที่ดิน” หมายถึง พื้นที่ดิน รวมทั้งพื้นที่ภูเขาและพื้นที่ที่มีน้ำด้วย “สิ่งปลูกสร้าง” หมายถึง โรงเรือน อาคาร ตึก รวมทั้งคลังสินค้าและแพที่บุคคลอาจจะเข้าอยู่หรือใช้สอยได้ รวมทั้งสิ่งที่สร้างขึ้นอย่างอื่นที่มีพระราชกฤษฎีกากำหนดให้เป็นสิ่งปลูกสร้างตาม พ.ร.บ.นี้ด้วย